ประชาชนพอใจและซื้อสินค้า “โครงการรถ Mobile พาณิชย์...ลดราคา! ช่วยประชาชน กระตุ้นเศรษฐกิจฐานรากจังหวัดลำปาง”
นางศรีสุรางค์ หล้าส่องสี พาณิชย์จังหวัดลำปาง เปิดเผยว่า จากการประชุมคณะทำงานกำกับดูแลและประสานงาน “โครงการรถ Mobile  พาณิชย์.....ลดราคา!   ช่วยประชาชน กระตุ้นเศรษฐกิจฐานรากจังหวัดลำปาง” ครั้งที่ 2/2564 พร้อมด้วยคณะทำงาน ประกอบด้วย หอการค้าจังหวัดลำปาง ผู้แทนภาคประชาชนจังหวัดลำปาง เข้าร่วมประชุมที่ประชุมรับทราบผลการดำเนินโครงการรถ Mobile พาณิชย์...ลดราคา! ช่วยประชาชน  กระตุ้นเศรษฐกิจฐานรากจังหวัดลำปาง โดยสำนักงานพาณิชย์จังหวัดลำปางจัดหารถ Mobile  จำนวน 9 คัน ระหว่างวันที่ 28 กรกฎาคม – 11 สิงหาคม 2564 (15 วัน) นำสินค้าราคาประหยัดไปจัดจำหน่ายให้กับประชาชนในพื้นที่เป้าหมายในจังหวัดลำปาง โดยสินค้าที่ประชาชนนิยมซื้อคือไข่ไก่ น้ำมันพืช บะหมี่กึ่งสำเร็จรูป น้ำยาล้างจาน น้ำตาลทรายและผงซักฟอก โดยอำเภอที่ประชาชนให้การตอบรับซื้อสินค้าเป็นอย่างดี ได้แก่ อำเภอเมืองลำปาง อำเภอแม่พริก อำเภอเถิน อำเภอแม่ทะ อำเภอเมืองปาน เป็นต้นจังหวัดลำปาง ขอความร่วมมือจากทุกอำเภอ เพื่อประสานงานในการดำเนิน “โครงการรถ Mobile พาณิชย์...ลดราคา! ช่วยประชาชน จังหวัดลำปาง” โดยได้รับความร่วมมือจากอำเภอทั้ง 13 อำเภอของจังหวัดลำปาง เป็นอย่างดี สำหรับจุดจำหน่ายบางจุดที่รถ Mobile พาณิชย์...ลดราคา! ช่วยประชาชน จังหวัดลำปาง ไม่สามารถเข้าพื้นที่เนื่องจากเป็นพื้นที่เสี่ยงของการแพร่ระบาดของโรคโควิด–19 ทำให้ไม่สามารถนำรถโมบายฯ เข้าพื้นที่ได้ ที่ทำการปกครองอำเภอของจังหวัดลำปางได้ประสานงานกับท้องที่เพื่อแก้ไขปัญหา โดยหาจุดจำหน่ายที่เหมาะสมทดแทน จึงทำให้สามารถดำเนินโครงการต่อไปได้เป็นอย่างดีจากการลงพื้นที่ เพื่อติดตาม กำกับ ดูแลฃและตรวจสอบไปยังจุดต่างๆ ตามแผนงาน  “โครงการรถ Mobile พาณิชย์...ลดราคา! ช่วยประชาชน จังหวัดลำปาง” พบว่าประชาชนในพื้นที่อำเภอต่างๆ ทยอยมาซื้อสินค้าอย่างต่อเนื่อง มีความพอใจในสินค้าที่นำไปจัดจำหน่าย เป็นไปตามวัตถุประสงค์ของโครงการ